Broj: 711-I-200-M-7/23-02-24

Zagreb, **13. siječnja 2023.g.**

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznice Žane Kužet, članice Uprave - direktorice trgovačkog društva CERJANI j.d.o.o. za trgovinu i usluge,** za davanjem mišljenja Povjerenstva, na 199. sjednici, održanoj **13. siječnja** 2023., daje sljedeće:

**MIŠLJENJE**

**Temeljem članka 18. stavak 2. ZSSI-a, obveznica Žana Kužet, članica Uprave -direktorica trgovačkog društva CERJANI j.d.o.o. za trgovinu i usluge ne može istodobno s obnašanjem navedene dužnosti biti vršiteljica dužnosti ravnatelja Narodne knjižnice i čitaonice Gunja, budući da u navedenoj ustanovi ravnatelj obavlja poslove upravnog vijeća, a ne radi se o ustanovi od posebnog državnog interesa, odnosno od posebnog interesa za jedinicu lokalne i područne (regionalne) samouprave.**

Obrazloženje

Zahtjev za davanjem mišljenja Povjerenstva podnijela je Žana Kužet, članica Uprave -direktorica trgovačkog društva CERJANI društvo s ograničenom odgovornošću za trgovinu i usluge. U knjigama ulazne pošte Povjerenstva zahtjev je zaprimljen 12. siječnja 2023. pod poslovnim brojem 711-U-250-M-7/23-01-1, povodom kojeg se vodi predmet broj M-7/23.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne(regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i piodručne (regionalne) samouprave obveznici ZSSI-a.

Uvidom u sudski registar Trgovačkog suda u Osijeku, utvrđeno je da je pod brojem MBS:030129162 upisano trgovačko društvo CERJANI j.d.o.o. za trgovinu i usluge te da je jedini osnivač društva Općina Gunja. Uvidom u Registar obveznika kojeg ustrojava i vodi Povjerenstvo utvrđeno je da Žana Kužet obnaša funkciju direktorice - članice Uprave gore navedenog društva od 27. studenog 2022.g. te je stoga ista obvezna postupati sukladno odredbama ZSSI-a.

Također, uvidom u sudski registar Trgovačkog suda u Osijeku utvrđeno je da je pod brojem MBS: 030215526 upisana ustanova Narodna knjižnica i čitaonica Gunja, čiji je jedini osnivač Općina Gunja.

Člankom 8. stavcima 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredba Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica postavlja upit može li istovremeno obnašati dužnost vršiteljice dužnosti ravnateljice Narodne knjižnice i čitaonice Gunja na puno radno vrijeme i direktorice trgovačkog društva CERJANI j.d.o.o. za usluge, volonterski izvan radnog vremena. Također, podnositeljica postavlja i upit može li izmijeniti u imovinskoj kartici termin „profesionalno“ u „volonterski“, a s obzirom da je omaškom navela da dužnost direktorice trgovačkog drušva CERJANI j.d.o.o. obnaša profesionalno umjesto volonterski, kako bi ispravno trebalo navesti.

Člankom 18. stavkom 1. ZSSI-a propisano je da obveznici ne mogu biti članovi upravnih vijeća ustanova, odnosno nadzornih odbora izvanproračunskih fondova.

Sukladno članku 18. stavku 2. ZSSI-a, iznimno od stavka 1. tog članka, obveznici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa, odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 16. Zakona o knjižnicama i knjižničnoj djelatnosti („Narodne novine“ broj 17/19 i 98/19) propisano je da su tijela knjižnice ravnatelj, upravno vijeće i stručno vijeće. Člankom 17. istog zakona propisano je da javna knjižnica sa više od 10 zaposlenih ima upravno vijeće, dok je člankom 18. propisano da upravno vijeće između ostalog odlučuje o financijskom planu i godišnjem financijskom izvještaju te da donosi Statut i druge opće akte knjižnice. Konačno, člankom 19. gore navedenog zakona propisano je da javnom knjižnicom upravlja ravnatelj koji predstavlja i zastupa javnu knjižnicu u pravnom prometu i pred tijelima državne vlasti. U stavku 3. propisano je da ako javna knjižnica nema upravno vijeće, tada poslove upravnog vijeća obavlja ravnatelj.

Člankom 21. Statuta javne ustanove Narodna knjižnica i čitaonica Gunja propisano je da knjižnicom upravlja ravnatelj te da, između ostalog, organizira, vodi rad i poslovanje knjižnice, daje naloge i naputke za rad djelatnicima za obavljanje određenih poslova, odlučuje o financijskom planu i godišnjem financijskom izvještaju te donosi Statut i druge opće akte knjižnice.

Uvidom u Registar pravnih osoba koji vodi Povjerenstvo utvrđeno je da Narodna knjižnica i čitaonica Gunja nije ustanova od posebnog državnog interesa, odnosno od posebnog interesa za jedinicu lokalne i područne (regionalne) samouprave.

Obveznica može za vrijeme obnašanja dužnosti direktorice trgovačkog društva Cerjani j.d.o.o. za usluge obavljati funkciju članice upravnog vijeća ustanove od posebnog državnog interesa, odnosno od posebnog interesa za jedinicu lokalne i područne (regionalne) samouprave.

Povjerenstvo ističe da je uvidom u statut Narodne knjižnice i čitaonice Gunja utvrđeno da ista nema upravno vijeće te da poslove upravnog vijeća obnaša ravnatelj, stoga obveznica Žana Kužet kao direktorica trgovačkog društva Cerjani j.d.o.o. za usluge ne može istodobno s obnašanjem navedene dužnosti obvaljati funkciju vršiteljice dužnosti ravnatelja ustanove Narodna knjižnica i čitaonica Gunja, budući da bi u tom slučaju u navedenoj ustanovi obavljala poslove upravnog vijeća, a što je protivno odredbi članka 18. stavak 2. ZSSI-a s obzirom da se ne radi o ustanovi od posebnog državnog interesa, odnosno od posebnog interesa za jedinicu lokalne i područne (regionalne) samouprave.

Povjerenstvo također ukazuje obveznici, a vezano za dio upita koji se odnosi na imovinsku karticu obveznice, da podnese novu imovinsku karticu sa svrhom ispravka u kojoj će ispraviti netočno navedeni podatak.

Slijedom navedenog Povjerenstvo je dalo mišljenje kao što je navedeno u izreci ovoga akta.

 **PREDSJEDNICA POVJERENSTVA**

 **Nataša Novaković, dipl. iur.**

Dostaviti:

1. Obveznici Žani Kužet, elektroničkom dostavom
2. Objava na internetskoj stranici Povjerenstva
3. Pismohrana